b'\n_START_ARTICLE_\nJoni Nikko\n_START_SECTION_\nSeuraura\n_START_PARAGRAPH_\nNikko on Vaasan Sportin kasvatti. H\xc3\xa4n voitti joukkuessa B-nuorten I-divisioonan pronssia kev\xc3\xa4\xc3\xa4ll\xc3\xa4 2010. Kaudeksi 2010\xe2\x80\x932011 Nikko siirtyi Rauman Lukkoon. H\xc3\xa4n pelasi kauden suurimmaksi osaksi joukkueen B-nuorissa, joiden paras pistemies ja sy\xc3\xb6tt\xc3\xa4j\xc3\xa4 Nikko oli sek\xc3\xa4 B-nuorten SM-sarjan runkosarjassa sek\xc3\xa4 karsintasarjassa. Rauman Lukko ry palkitsi h\xc3\xa4net kauden p\xc3\xa4\xc3\xa4tteeksi lupaavimpana B-juniorina. My\xc3\xb6s Teollisuuden Voima palkitsi h\xc3\xa4net Lukon B1-nuorista TVO Ykk\xc3\xb6skilvell\xc3\xa4. A-nuorten puolella Nikko pelasi 15 runkosarjaottelua ja yhden playoff-ottelun._NEWLINE_Kaudella 2011\xe2\x80\x932012 Nikko oli tehoilla 13+22=35 Lukon A-nuorten toiseksi paras pistemies ja sy\xc3\xb6tt\xc3\xa4j\xc3\xa4 David Stachin j\xc3\xa4lkeen. H\xc3\xa4n teki kauden aikana my\xc3\xb6s SM-liigadebyyttins\xc3\xa4. 17-vuotias Nikko pelasi ensimm\xc3\xa4isen SM-liigaottelunsa 25. helmikuuta 2012 vieraissa Jokereita vastaan. H\xc3\xa4net merkittiin Lukon ykk\xc3\xb6sketjun vasempaan laitaan Perttu Lindgrenin ja Janne Ker\xc3\xa4sen viereen, mutta sai lopulta j\xc3\xa4\xc3\xa4aikaa 4.36 minuuttia._NEWLINE_Maaliskuussa 2012 Nikko teki kolmivuotisen jatkosopimuksen Lukon kanssa. H\xc3\xa4n kuitenkin joutui leikkaukseen jo omatoimisella harjoitusjaksolla kes\xc3\xa4ll\xc3\xa4 2012 ja oli sivussa per\xc3\xa4ti noin puolet kaudesta 2012\xe2\x80\x932013. Nikko ei pelannut kauden aikana otteluakaan SM-liigassa. H\xc3\xa4n pelasi loppukaudella Lukon A-nuorissa 12 runkosarjaottelua. Nikko oli kev\xc3\xa4\xc3\xa4n 2013 pudotuspeleiss\xc3\xa4 joukkueen paras maalintekij\xc3\xa4 kuudella osumallaan ja voitti kauden p\xc3\xa4\xc3\xa4tteeksi A-nuorten SM-hopeaa._NEWLINE_Nikko palasi SM-liigapeleihin kaudella 2013\xe2\x80\x932014. H\xc3\xa4n teki liigauransa avausmaalin uransa kolmannessa SM-liigaottelussaan 21. syyskuuta 2013 Helsingin IFK:ta vastaan. Vahvan syyskauden pelannut Nikko ei kuitenkaan l\xc3\xb6yt\xc3\xa4nyt kev\xc3\xa4tkaudella en\xc3\xa4\xc3\xa4 paikkaansa kokoonpanossa, jonne h\xc3\xa4nen oli vaikea mahtua. Kaikkiaan Nikon tulokaskausi toi 44 runkosarja- ja kolmessa playoff-ottelussa tehot 10+9=19. H\xc3\xa4n jakoi SM-liigan tulokkaiden pistep\xc3\xb6rssin voiton JYPin Markus Nenosen ja Jokereiden Henrik Koiviston kanssa. Nikko oli kauden p\xc3\xa4\xc3\xa4tteeksi my\xc3\xb6s ehdolla vuoden tulokkaalle my\xc3\xb6nnett\xc3\xa4v\xc3\xa4n Jarmo Wasaman muistopalkinnon voittajaksi, mutta palkinnon vei kuitenkin HPK:n maalivahti Juuse Saros. H\xc3\xa4n pelasi kauden aikana my\xc3\xb6s yhden ottelun lainalla Mestis-joukkue Mikkelin Jukureissa helmikuussa 2014._NEWLINE_Kes\xc3\xa4ll\xc3\xa4 2014 NHL-varaamaton Nikko sai kutsun Chicago Blackhawksin harjoitusleirille. Vain pari viikkoa my\xc3\xb6hemmin h\xc3\xa4n loukkaantui kes\xc3\xa4harjoituksissa ja Nikolle ennustettiin per\xc3\xa4ti 6-9 kuukauden sairausloma. H\xc3\xa4n lopulta pelasi kaudella 2014\xe2\x80\x932015 vain yhden SM-liigaottelun ja lainattiin helmikuussa 2015 loppukaudeksi Mestis-joukkue KooKoohon. Nikko loukkaantui kuitenkin vain kolmen runkosarjaottelun j\xc3\xa4lkeen uudestaan ja h\xc3\xa4nen kautensa p\xc3\xa4\xc3\xa4ttyi t\xc3\xa4h\xc3\xa4n. Nikko palasi n\xc3\xa4in ollen my\xc3\xb6s takaisin Lukon vahvuuteen._NEWLINE_Kaudeksi 2015\xe2\x80\x932016 Nikko siirtyi kaksivuotisella sopimuksella Kalevan Palloon, jonka sis\xc3\xa4isen maalip\xc3\xb6rssin kolmannen sijan h\xc3\xa4n jakoi Jesse Mankisen ja Patrick Davisin kanssa 11 osumallaan. Kesken kauden 2016\xe2\x80\x932017, lokakuussa 2016 Nikon sopimus joukkueen kanssa purettiin yhteisymm\xc3\xa4rryksess\xc3\xa4. KalPan toimitusjohtaja Kimmo Kapasen mukaan osapuolet eiv\xc3\xa4t onnistuneet saavuttamaan sek\xc3\xa4 sek\xc3\xa4 seuraa ett\xc3\xa4 pelaajaa tyydytt\xc3\xa4v\xc3\xa4\xc3\xa4 roolitusta. Seuraavana p\xc3\xa4iv\xc3\xa4n\xc3\xa4 Nikko teki kev\xc3\xa4\xc3\xa4seen 2019 asti ulottuvan sopimuksen Saimaan Pallon kanssa. H\xc3\xa4n pelasi loppukaudella joukkueessa vain 14 ottelua. Tammikuussa 2017 Nikon kausi todettiin p\xc3\xa4\xc3\xa4ttyneeksi leikkaushoitoa vaatineen vamman my\xc3\xb6t\xc3\xa4. Kaudella 2018\xe2\x80\x932019 h\xc3\xa4n teki SM-liigan yhden kauden piste-enn\xc3\xa4tyksens\xc3\xa4 tehoilla 13+16=29, joilla Nikko oli SaiPan nelj\xc3\xa4nneksi paras pistemies. Helmikuussa 2019 h\xc3\xa4n teki joukkueen kanssa kaksivuotisen jatkosopimuksen.\n_START_SECTION_\nMuuta\n_START_PARAGRAPH_\nJonin pikkuveli Aleksi Nikko pelaa Mestis-joukkue Kokkolan Hermeksess\xc3\xa4 ja h\xc3\xa4n on pelannut urallaan my\xc3\xb6s yhden SM-liigaottelun Vaasan Sportissa kaudella 2015\xe2\x80\x932016. Veljesten is\xc3\xa4 Anssi Nikko on pelannut j\xc3\xa4\xc3\xa4kiekkoa alemmissa sarjoissa ja set\xc3\xa4 Jani Nikko pelasi omalla urallaan yli 300 SM-liigaottelua.'